Návrh

**NARIADENIE VLÁDY**

**Slovenskej republiky**

z ... 2023,

**ktorým sa ustanovujú požiadavky na prístupnosť služieb pre osoby so zdravotným postihnutím, kritériá funkčnosti a kritériá na posúdenie neprimeranej záťaže**

Vláda Slovenskej republiky podľa § 2 ods. 1 písm. f) až h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky a podľa § 11 zákona č. 351/2022 Z. z. o prístupnosti výrobkov a služieb pre osoby so zdravotným postihnutím a o zmene a doplnení niektorých zákonov (ďalej len „zákon“) nariaďuje:

**§ 1**

Toto nariadenie vlády ustanovuje

1. požiadavky na prístupnosť služby pre osoby so zdravotným postihnutím podľa § 4 ods. 1 zákona,
2. kritériá funkčnosti podľa § 5 ods. 1 zákona,
3. kritériá na posúdenie neprimeranej záťaže podľa § 7 ods. 1 písm. b) zákona.

**§ 2**

1. Všeobecné požiadavky na prístupnosť služieb pre osoby so zdravotným postihnutím sú ustanovené v prílohe č. 1.
2. Dodatočné požiadavky na prístupnosť služieb pre osoby so zdravotným postihnutím sú ustanovené v prílohe č. 2.

**§ 3**

Kritériá funkčnosti sú ustanovené v prílohe č. 3.

**§ 4**

Kritériá na posúdenie neprimeranej záťaže sú ustanovené v prílohe č. 4.

**§ 5**

1. Poskytovateľ služby môže do 28. júna 2030 poskytovať službu pomocou výrobku, ktorý nespĺňa požiadavky na prístupnosť výrobkov pre osoby so zdravotným postihnutím podľa osobitných predpisov účinných od 28. júna 2025, ak tento výrobok používal na poskytovanie služby pred 28. júnom 2025 v súlade s osobitnými predpismi účinnými do 28. júna 2025.
2. Zmluva o poskytovaní služby, ktorá nespĺňa požiadavky na prístupnosť služieb pre osoby so zdravotným postihnutím, uzatvorená pred 28. júnom 2025 sa uplatňuje aj po 28. júni 2025 do skončenia jej platnosti, najdlhšie do 28. júna 2030.

**§ 6**

Týmto nariadením vlády sa preberajú právne záväzné akty Európskej únie uvedené v prílohe č. 5.

**§ 7**

Toto nariadenie vlády nadobúda účinnosť 28. júna 2025.

**Príloha č. 1**

**k nariadeniu vlády č. ../2023 Z. z.**

**Všeobecné požiadavky na prístupnosť služieb pre osoby so zdravotným postihnutím**

S cieľom v čo najväčšej miere umožniť predpokladané využívanie služieb osobami so zdravotným postihnutím sa služby poskytujú tak, aby

1. bola zabezpečená prístupnosť výrobkov, ktoré sa používajú pri poskytovaní služby, v súlade s ustanovenými požiadavkami na prístupnosť výrobkov pre osoby so zdravotným postihnutím,
2. boli informácie o fungovaní služby, a ak sa pri poskytovaní služby používajú výrobky, aj informácie o prepojení služby na tieto výrobky, informácie o ich vlastnostiach, ktoré sa týkajú prístupnosti pre osoby so zdravotným postihnutím, a o ich interoperabilite s asistenčnými zariadeniami a prístrojmi
3. sprístupnené prostredníctvom viac než jedného zmyslového kanála,
4. poskytované zrozumiteľným spôsobom,
5. poskytované spôsobmi, ktoré dokáže používateľ vnímať,
6. sprístupnené, pokiaľ ide o obsah, v textových formátoch, ktoré sa môžu použiť na vytvorenie alternatívnych asistenčných formátov prezentovateľných používateľom rôznymi spôsobmi a prostredníctvom viac než jedného zmyslového kanála,
7. poskytované písmom primeranej veľkosti a vhodného typu s prihliadnutím na predvídateľné podmienky použitia a s použitím dostatočného kontrastu a nastaviteľných medzier medzi písmenami, riadkami a odsekmi,
8. sprevádzané alternatívnou prezentáciou akéhokoľvek netextového obsahu,
9. poskytované v elektronickej podobe, ak sú potrebné na poskytovanie služby jednotným a primeraným spôsobom tak, aby bola služba vnímateľná, ovládateľná, zrozumiteľná a spoľahlivá,
10. webové sídla a mobilné aplikácie, ktorými sa služba poskytuje, vrátane súvisiacich online aplikácií a služieb poskytovaných prostredníctvom mobilných zariadení, boli v súlade so štandardami pre prístupnosť a funkčnosť webových sídiel a aplikácií podľa osobitného predpisu,[[1]](#footnote-1)) a to takým spôsobom, aby boli vnímateľné, ovládateľné, zrozumiteľné a spoľahlivé,
11. podporné služby (helpdesk, telefonické informačné strediská, technická podpora, konverzné služby a služby odbornej prípravy), ak sú dostupné, poskytovali informácie o prístupnosti služby pre osoby so zdravotným postihnutím a jej kompatibilite s asistenčnými technológiami, a to prístupnými spôsobmi komunikácie.

**Príloha č. 2**

**k nariadeniu vlády č. .../2023 Z. z.**

**Dodatočné požiadavky na prístupnosť služieb pre osoby so zdravotným postihnutím**

S cieľom v čo najväčšej miere umožniť predpokladané využívanie služieb osobami so zdravotným postihnutím sa uvedené druhy služieb poskytujú tak, aby súčasťou ich prevádzkovania boli nasledujúce funkcie, praktiky, stratégie, postupy a úpravy, ktorých cieľom je riešiť potreby osôb so zdravotným postihnutím a zabezpečiť interoperabilitu s asistenčnými technológiami:

1. **Služby poskytované v rámci služieb leteckej osobnej dopravy, autobusovej dopravy, železničnej osobnej dopravy a vodnej osobnej dopravy podľa § 2 ods. 1 písm. a) zákona**

Pri poskytovaní služby v rámci služieb leteckej osobnej dopravy, autobusovej dopravy, železničnej osobnej dopravy a vodnej osobnej dopravy podľa § 2 ods. 1 písm. a) zákona je zabezpečené poskytovanie

1. informácií o prístupnosti dopravného prostriedku, priľahlej infraštruktúre a zástavbe a o pomoci pre osoby so zdravotným postihnutím,
2. informácií o inteligentnom predaji cestovných lístkov (najmä informácie o elektronickom objednávaní a rezervácii cestovných lístkov), cestovných informácií v reálnom čase (najmä cestovné poriadky a informácie o narušení dopravy, prípojoch a o ďalšom cestovaní inými druhmi dopravy) a dodatočných informácií o službách (najmä informácie o personálnom obsadení staníc, výťahoch mimo prevádzky a o službách, ktoré sú dočasne nedostupné).
3. **Služby poskytované v rámci služieb mestskej dopravy, prímestskej dopravy a regionálnej dopravy podľa § 2 ods. 1 písm. a) piateho bodu zákona**

Pri poskytovaní služby mestskej dopravy, prímestskej dopravy a regionálnej dopravy podľa § 2 ods. 1 písm. a) piateho bodu zákona je zabezpečená prístupnosť samoobslužných terminálov, ktoré sa používajú pri poskytovaní služby, v súlade s ustanovenými požiadavkami na prístupnosť výrobkov pre osoby so zdravotným postihnutím.

1. **Finančné služby podľa § 2 ods. 1 písm. b) zákona**

Pri poskytovaní finančnej služby podľa § 2 ods. 1 písm. b) zákona je

1. zabezpečené poskytovanie metód identifikácie, elektronických podpisov, bezpečnosti a platobných služieb, ktoré sú vnímateľné, ovládateľné, zrozumiteľné a spoľahlivé,
2. zabezpečené, aby boli informácie zrozumiteľné, a to bez toho, aby bola presiahnutá úroveň komplexnosti B2 (stredne pokročilá) spoločného európskeho referenčného rámca Rady Európy pre jazyky.
3. **Elektronické knihy podľa § 2 ods. 1 písm. c) zákona**

Pri poskytovaní elektronickej knihy podľa § 2 ods. 1 písm. c) zákona je

1. zabezpečené, aby v prípade, že elektronická kniha obsahuje okrem textu aj zvuk, poskytovala aj synchronizovaný text a zvuk,
2. zabezpečené, aby digitálne súbory elektronickej knihy nebránili asistenčným technológiám v riadnom fungovaní,
3. zabezpečený prístupu k obsahu, navigácii v obsahu súborov a grafickej úprave vrátane dynamickej grafickej úpravy, zabezpečenia štruktúry, flexibility a voľby pri prezentácii obsahu,
4. umožnené alternatívne podanie obsahu a jeho interoperability s rôznymi asistenčnými technológiami spôsobom, ktorý je vnímateľný, zrozumiteľný, ovládateľný a spoľahlivý,
5. zabezpečené, aby ju bolo možné nájsť, a to tak, že prostredníctvom metaúdajov sa poskytnú informácie o prvkoch prístupnosti,
6. zabezpečené, aby opatrenia správy digitálnych práv neblokovali prvky prístupnosti.
7. **Služby informačnej spoločnosti podľa § 2 ods. 1 písm. d) zákona**

Pri poskytovaní služby informačnej spoločnosti podľa § 2 ods. 1 písm. d) zákona je

1. zabezpečené poskytovanie informácií o prístupnosti predávaných výrobkov a služieb, ak tieto informácie poskytuje zodpovedný hospodársky subjekt,
2. zabezpečená prístupnosti funkcií na účely identifikácie, bezpečnosti a platby, ak sú súčasťou služby namiesto výrobku, a to tak, aby boli vnímateľné, ovládateľné, zrozumiteľné a spoľahlivé,
3. zabezpečené poskytovanie metód identifikácie, elektronických podpisov a platobných služieb, ktoré sú vnímateľné, ovládateľné, zrozumiteľné a spoľahlivé.

**Príloha č. 3**

**k nariadeniu vlády č. ../2023 Z. z.**

**Kritériá funkčnosti**

1. Používanie bez zraku

Ak služba poskytuje zrakové spôsoby používania, musí umožňovať aspoň jeden spôsob používania, ktorý si nevyžaduje zrak.

1. Používanie v prípade obmedzeného zraku

Ak služba poskytuje zrakové spôsoby používania, musí umožňovať aspoň jeden spôsob používania, ktorý umožňuje používateľom s obmedzeným zrakom používať službu.

1. Používanie bez vnímania farieb

Ak služba poskytuje zrakové spôsoby používania, musí umožňovať aspoň jeden spôsob používania, pri ktorom sa od používateľa nevyžaduje vnímanie farieb.

1. Používanie bez sluchu

Ak služba poskytuje zvukové spôsoby používania, musí umožňovať aspoň jeden spôsob používania, ktorý si nevyžaduje sluch.

1. Používanie v prípade obmedzeného sluchu

Ak služba poskytuje zvukové spôsoby používania, musí umožňovať aspoň jeden spôsob používania s rozšírenými zvukovými funkciami, ktoré umožňujú používateľom s obmedzeným sluchom používať službu.

1. Používanie bez hlasových schopností

Ak služba vyžaduje od používateľov hlasové pokyny, musí umožňovať aspoň jeden spôsob používania, ktorý si nevyžaduje hlasové pokyny. Hlasový pokyn zahŕňa akékoľvek zvuky vytvorené ústne, ako je reč, pískanie alebo tľoskanie jazykom.

1. Používanie v prípade obmedzenej motoriky alebo sily

Ak služba vyžaduje manuálne úkony, musí poskytovať aspoň jeden spôsob používania, ktorý umožňuje používateľom využívať ju alternatívnymi spôsobmi, na ktoré nie je nevyhnutná jemná motorika a manipulácia, sila rúk ani použitie viac ako jedného ovládacieho prvku súčasne.

1. Používanie s obmedzeným dosahom

Ak služba poskytuje manuálny spôsob používania, musí poskytovať aspoň jeden spôsob používania, ktorý funguje aj v prípade obmedzeného dosahu a obmedzenej sily.

1. Používanie v prípade obmedzených kognitívnych schopností

Ak služba vyžaduje využívanie kognitívnych schopností, musí poskytovať aspoň jeden spôsob používania s prvkami, ktoré obsahujú vlastnosti zjednodušujúce a uľahčujúce jej používanie.

1. Súkromie

Ak služba zahŕňa prvky, ktoré sa poskytujú v záujme prístupnosti služby pre osoby so zdravotným postihnutím, musí poskytovať aspoň jeden spôsob používania, pri ktorom sa zachová súkromie v prípade používania týchto prvkov.

**Príloha č. 4**

**k nariadeniu vlády č. .../2023 Z. z.**

**Kritériá na posúdenie neprimeranej záťaže**

Kritériá na posúdenie neprimeranej záťaže sú:

1. pomer medzi čistými nákladmi na dosiahnutie súladu s požiadavkami na prístupnosť služby pre osoby so zdravotným postihnutím vo vzťahu k celkovým nákladom (prevádzkové výdavky a kapitálové výdavky) na poskytovanie služby pre poskytovateľa služby,
2. odhadované náklady a prínosy pre poskytovateľa služby vrátane výrobných procesov a investícií vo vzťahu k odhadovanému prínosu pre osoby so zdravotným postihnutím, pričom sa zohľadňuje množstvo a frekvencia poskytovania konkrétnych služieb,
3. pomer medzi čistými nákladmi na dosiahnutie súladu s požiadavkami na prístupnosť služby pre osoby so zdravotným postihnutím vo vzťahu k čistému obratu poskytovateľa služby.

Kritériá na posúdenie čistých nákladov na dosiahnutie súladu s požiadavkami na prístupnosť služby pre osoby so zdravotným postihnutím podľa písmen a) a c) sú:

1. kritériá týkajúce sa jednorazových organizačných nákladov, ktoré sa majú zohľadniť pri posudzovaní, a to
2. náklady na dodatočné ľudské zdroje s odbornými znalosťami v oblasti prístupnosti služieb pre osoby so zdravotným postihnutím,
3. náklady na odbornú prípravu ľudských zdrojov a získanie schopností v oblasti prístupnosti služieb pre osoby so zdravotným postihnutím,
4. náklady na vývoj nového procesu na začlenenie prístupnosti do poskytovania služby,
5. náklady na vypracovanie usmernení o prístupnosti služby pre osoby so zdravotným postihnutím,
6. jednorazové náklady na pochopenie právnych predpisov o prístupnosti služieb pre osoby so zdravotným postihnutím,
7. kritériá týkajúce sa priebežných výrobných a vývojových nákladov, ktoré sa majú zohľadniť pri posudzovaní, a to
8. náklady súvisiace s navrhovaním prvkov prístupnosti služby pre osoby so zdravotným postihnutím,
9. náklady, ktoré vzniknú pri výrobných procesoch,
10. náklady súvisiace s testovaním prístupnosti služby pre osoby so zdravotným postihnutím,
11. náklady týkajúce sa vypracovania dokumentácie.

**Príloha č. 5**

**k nariadeniu č. .../2023 Z. z.**

**ZOZNAM PREBERANÝCH PRÁVNE ZÁVÄZNÝCH AKTOV EURÓPSKEJ ÚNIE**

Smernica Európskeho parlamentu a Rady (EÚ) 2019/882 zo 17. apríla 2019 o požiadavkách na prístupnosť výrobkov a služieb (Ú. v. EÚ L 151, 7.6.2019).

1. ) § 24 ods. 1 písm. b) a § 31 písm. l) zákona č. 95/2019 Z. z. o informačných technológiách vo verejnej správe a o zmene a doplnení niektorých zákonov v znení zákona č. 325/2022 Z. z. [↑](#footnote-ref-1)